บลจ.หั่นเป้าหุ้น-จีดีพีแนะลดตัวเล็ก-กลาง
บลจ.กรุงไทย เล็งหั่นเป้าเศรษฐกิจดัชนีหุ้นปีนี้ แนะลดหุ้นกลางและเล็ก โยกซบหุ้นใหญ่
7 มิ.ย. 2556

บลจ.กรุงไทย เล็งหั่นเป้าเศรษฐกิจดัชนีหุ้นปีนี้ แนะลดหุ้นกลางและเล็ก โยกซบหุ้นใหญ่ 
นายสมชัย อมรธรรม ผู้อำนวยการอาวุโสฝ่ายวิจัย บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเตรียมปรับลดประมาณการอัตราการเติบโตเศรษฐกิจ (จีดีพี) ในปีนี้และปีหน้าลง จากเดิมคาดว่าจะเติบโต 5.3% และ 5% ตามลำดับ หลังจากตัวเลขการบริโภคภายในประเทศชะลอตัวลงและแนวโน้มหนี้ครัวเรือนเพิ่มสูงขึ้น ซึ่งจะกระทบกำลังซื้อของประชาชน
“เชื่อว่าเศรษฐกิจในครึ่งปีหลังน่าจะดีกว่าครึ่งปีแรกจากการกระตุ้นของภาครัฐผ่านโครงการบริหารจัดการน้ำ พ.ร.บ.เงินกู้ 2 ล้านล้านบาท แม้เงินจะยังไม่เข้าระบบในปีนี้ แต่น่าจะทำให้บรรยากาศการลงทุนดีขึ้น” นายสมชัย กล่าว
นอกจากนี้ บริษัทยังเตรียมทบทวนเป้าหมายดัชนีหุ้นและปีหน้าลงจากเดิมมองไว้ที่ 1,750 และ 1,929 จุด ตามลำดับ หลังปรับลดเป้าหมายจีดีพี ขณะที่กำไรบริษัทจดทะเบียนคงไม่ได้รับผลกระทบมากนัก ประเมินไว้ว่าปีนี้จะโต 20% แม้เศรษฐกิจเอเชียและไทยมีแนวโน้มชะลอตัวลงบ้าง แต่ยังดีกว่าตลาดพัฒนาแล้ว ดังนั้น เงินลงทุนทั่วโลกก็ยังน่าจะเข้ามาในเอเชียและไทยต่อ
นายวีระ วุฒิคงศิริกูล รองกรรมการผู้จัดการ ผู้บริหารสายจัดการลงทุน บลจ.กรุงไทย เปิดเผยว่า นักลงทุนต่างชาติขายหุ้นทั่วเอเชียรวมทั้งไทย เนื่องจากกังวลความไม่ชัดเจนของมาตรการคิวอี จึงเป็นจังหวะเทขายทำกำไรออกมา
ทั้งนี้ ตั้งแต่ต้นปีนักลงทุนต่างชาติขายหุ้นไทยสุทธิประมาณ 3 หมื่นล้านบาท ขณะที่ปีก่อนซื้อสุทธิประมาณ 1 แสนล้านบาท จึงเชื่อว่าแรงขายเริ่มใกล้หมดแล้ว ซึ่งปกติต่างชาติจะถือหุ้นประมาณ 67 หมื่นล้านบาท และยังเชื่อว่าต่างชาติไม่ทิ้งหุ้นไทย เพียงแต่ขายหุ้นและพักเงินไว้ในตลาดเงิน 
นายวีระ มองแนวรับไว้ที่ 1,470 จุด ซึ่งเป็นจุดต่ำสุดเดิมของรอบที่แล้ว และตลาดจะใช้เวลาปรับฐานสักระยะหนึ่ง จังหวะนี้แนะนำให้โยกออกจากหุ้นขนาดกลางและเล็กเข้ามาหุ้นขนาดใหญ่ เช่น กลุ่มพลังงาน สื่อสาร ซึ่งมีเงินปันผลที่ดีและผันผวนไม่มาก เพื่อรอเงินต่างชาติกลับมาหุ้นขนาดใหญ่จะได้รับผลดี